Laos Did Not Reach its Tourism Goal in 2008
Lao officials admit that the number of foreign tourists visiting Laos during 2008 did not meet their goal of 1.8 million people due to
ທ່ານ ສົມພົງ ມົງຄົນວິໄລ ລັດຖະມົນຕີປະຈຳສຳນັກງານນາຍົກລັດຖະມົນຕີລາວຜູ້ຮັບຜິດຊອບອົງການທ່ອງທ່ຽວແຫ່ງຊາດ ໄດ້ຖະແຫລງຍອມຮັບວ່າ ຈຳນວນນັກທ່ອງທ່ຽວຊາວຕ່າງປະເທດທີ່ເດີນທາງເຂົ້າລາວໃນຕະຫລອດປີນີ້ ຈະບໍ່ເປັນໄປຕາມແຜນການແລະເປົ້າ ໝາຍທີ່ໄດ້ວາງເອົາໄວ້ໂດຍຕາມແຜນການທີ່ວາງເອົາໄວ້ແລ້ວນັ້ນແມ່ນໄດ້ຕັ້ງເປົ້າໝາຍທີ່ຈະຮອງຮັບນັກທ່ອງທ່ຽວຊາວຕ່າງຊາດໃຫ້ໄດ້ຈຳນວນບໍ່ໜ້ອຍ ກວ່າ 1,800,000 ຄົນ ເຊິ່ງກໍຈະເຮັດໃຫ້ພາກທຸລະກິດບໍລິການແລະ ການທ່ອງທ່ຽວຂອງລາວມີລາຍຮັບບໍ່ໜ້ອຍກວ່າ 250 ລ້ານໂດລ້າ ສະຫະລັດ ຫລືເພີ້ມຂຶ້ນຈາກປີ 2007 ຄຶດເປັນສັດສ່ວນເຖິງ 30% ແຕ່ຢ່າງໃດກໍຕາມໃນໄລຍະ 10 ເດືອນທີ່ຜ່ານມາຂອງປີ2008 ນີ້ ກໍປາກົດວ່າມີນັກທ່ອງທ່ຽວ ຊາວຕ່າງປະເທດ ເດີນທາງເຂົ້າລາວ ພຽງ1,370,000 ກວ່າຄົນ ຫລື ເພີ້ມຂຶ້ນຈາກໃນໄລຍະດຽວ ກັນຂອງປີທີ່ແລ້ວ ຄຶດເປັນສັດສ່ວນພຽງແຕ່3% ເທົ່ານັ້ນ ດ້ວຍເຫດນີ້ ຈຶ່ງເປັນໄປໄດ້ຍາກທີ່ຈະມີນັກທ່ອງທ່ຽວຊາວຕ່າງຊາດເດີນທາງເຂົ້າລາວໄດ້ຕາມເປົ້າໝາຍແຜນການທີ່ວາງເອົາໄວ້ດັ່ງກ່າວ ທັງນີ້ ທ່ານ ສົມພົງ ໄດ້ໃຫ້ການອະທິບາຍວ່າສາເຫດສຳຄັນທີ່ເຮັດໃຫ້ການທ່ອງທ່ຽວຂອງລາວ ບໍ່ເປັນໄປຕາມເປົ້າໝາຍທີ່ວາງເອົາໄວ້ນັ້ນກໍຍ້ອນວ່າ ໄດ້ຮັບຜົນກະທົບຢ່າງໜັກ ຈາກບັນຫາວິກິດການທາງເສດຖະກິດການເງິນໂລກທີ່ສົມທົບດ້ວຍບັນຫາທາງການເມືອງໃນປະເທດໄທ ເຊິ່ງກໍໄດ້ເປັນຜົນຕໍ່ເນື່ອງເຮັດໃຫ້ມີນັກທ່ອງທ່ຽວເດີນທາງຈາກໄທເຂົ້າລາວ ຫລຸດໜ້ອຍຖອຍລົງຢ່າງຫລີກ ລ້ຽງບໍ່ໄດ້ ແຕ່ຢ່າງໃດກໍຕາມສຳລັບໃນໄລຍະຍາວແລ້ວ ທາງການລາວກໍເຊື່ອ ໝັ້ນວ່າ ພາກທຸລະກິດ ບໍລິການ ແລະການທ່ອງທ່ຽວ ຂອງລາວ ຈະຍັງຄົງມີ ການຂະຫຍາຍ ຕົວເພີ້ມຂຶ້ນຢ່າງຕໍ່ເນື່ອງກັບທັງຍັງຈະເປັນພາກສ່ວນ ສຳຄັນຕໍ່ການພັດທະນາປະເທດໃຫ້ຫລຸດພົ້ນຈາກສະພາບດ້ອຍພັດທະນາ ແລະ ປະຊາຊົນລາວຫລຸດພົ້ນຈາກບັນຫາຄວາມທຸກຈົນຢ່າງສິ້ນເຊີງໄດ້ຢ່າງແທ້ຈິງ ພາຍໃນປີ 2020 ຕາມທີ່ພັກປະຊາຊົນປະຕິວັດລາວແລະ ລັດຖະບານລາວໄດ້ວາງເອົາໄວ້, ແລະ ກໍເພື່ອເປັນການຮັບປະກັນວ່າຈະສາມາດບັນລຸເປົ້າ ໝາຍ ດັ່ງກ່າວໄດ້ຢ່າງແທ້ຈິງນັ້ນອົງການທ່ອງທ່ຽວແຫ່ງຊາດລາວ ກໍໄດ້ຈັດກອງປະຊຸມວິຊາການທ່ອງ ທ່ຽວທົ່ວປະເທດເມື່ອບໍ່ນານມານີ້ຢູ່ນະ ຄອນຫລວງວຽງຈັນ ໂດຍມີຫົວໜ້າພະແນກທ່ອງທ່ຽວ ຈາກແຂວງຕ່າງໆ ແລະ ບັນດາຜູ້ແທນຈາກກະຊວງຖະບວງກົມ ບໍລິສັດສະມາ ຄົມທຸລະກິດການທ່ອງທ່ຽວ ໂຮງແຮມ ແລະ ເຮືອນພັກຈາກທົ່ວປະເທດເຂົ້າຮ່ວມຢ່າງພ້ອມໜ້າ ໂດຍທ່ານ ສົມພົງໃນຖານະປະທານກອງປະຊຸມຄັ້ງນີ້ ໄດ້ກ່າວເນັ້ນຢ້ຳຕໍ່ບັນດາຜູ້ເຂົ້າຮ່ວມໃນກອງປະຊຸມວ່າ: ຂ້າພະເຈົ້າຫວັງຢ່າງຍິ່ງວ່າທ່ານແຂກທີ່ມີກຽດທ່ານຜູ້ແທນຈະຄົ້ນຄວ້າ ປະກອບຄວາມຄິດຄວາມເຫັນໃນກອງປະຊຸມຄັ້ງນີ້ເພື່ອເຮັດໃຫ້ກອງປະຊຸມທ້ອງທ່ຽວທົ່ວປະເທດຄັ້ງທີ່ 4 ມີຜົນສຳເລັດຢ່າງງົດງາມ, ແນ່ໃສ່ພັດທະນາຂະແໜງທ່ອງ ທ່ຽວໃຫ້ກາຍເປັນອຸສະຫາກຳການທ່ອງທ່ຽວທີ່ທັນສະໄໝ ຍືນຍົງສ້າງປະເທດລາວເປັນອຸດສະຫາກຳຂຽວ ເຮັດໃຫ້ ການທ່ອງທ່ຽວ ສາມາດນຳຜົນປະໂຫຍດສູງສຸດ ເຊິ່ງໃນການປະກອບສ່ວນເຂົ້າໃນການພັດທະນາເສດຖະກິດສັງຄົມ ແລະກໍເພື່ອລົບລ້າງຄວາມທຸກຍາກໃຫ້ໝົດໄປໃນ ປີ 2020ຕາມແຜນນະໂຍບາຍຂອງລັດຖະບານທີ່ໄດ້ກຳນົດໄວ້ ສຳລັບໃນປີ 2007 ທີ່ຜ່ານມາມີນັກທ່ອງທ່ຽວຊາວຕ່າງຊາດເດີນທາງເຂົ້າລາວຈຳນວນທັງໝົດ1,600,000 ກວ່າຄົນ ໂດຍເພີ້ມຂຶ້ນຈາກ ປີ 2006 ຄຶດເປັນສັດສ່ວນເຖິງ 34% ແລະກໍສ້າງລາຍຮັບໃຫ້ກັບພາກທຸລະກິດບໍລິການ ແລະການທ່ອງທ່ຽວໃນລາວໄດ້ຫລາຍກວ່າ 233 ລ້ານໂດລ້າສະຫະລັດ ໂດຍໃນປະຈຸບັນນີ້ຢູ່ໃນທົ່ວປະເທດລາວ ມີບໍລິສັດທີ່ດຳເນີນທຸລະກິດ ດ້ານການທ່ອງທ່ຽວທັງໝົດ134 ຫົວຫນ່ວຍ ມີໂຮງແຮມ ແລະ ເຮືອນພັກ 1,381ແຫ່ງ ໂດຍມີຈຳນວນຫ້ອງພັກລວມກັນທັງໝົດ22,233 ຫ້ອງ ແລະ ເປົ້າໝາຍສຳລັບ ປີ 2020 ນັ້ນ ທາງການລາວ ກໍຈະພັດທະນາພາກທຸລະກິດບໍລິການ ເພື່ອຮອງຮັບນັກ ທ່ອງທ່ຽວໃຫ້ໄດ້ ບໍ່ໜ້ອຍກວ່າ3,100,000 ຄົນ ຊົງຣິດ ໂພນເງິນ ລາຍງານຈາກບາງກອກ ເມື່ອວັນທີ 13 ທັນວາ 2008